KAJ PA, ČE JE VSE RES?

Uradni list globoke države Reporter se je po navodilu privatizerjev lotil še enega poskusa medijskega umora. Za to so dobro izvežbani. Za resnico, ki je bila izrečena v oddaji Intervju dr. Jožeta Možine, se je bilo treba po pričakovanju maščevati. Gre za revijo, ki je pred leti že izvedla medijski umor nad menoj, zdaj pa se je lotila moje partnerke dr. Nine Krajnik. Gre za revijo, ki je slavila »zmago« smetarske mafije in podjetja Termit nad županom, ki si prizadeva za čisto okolje in prepoved zakopavanja nevarnih in strupenih odpadkov. In gre za revijo, kjer sta njihova tako imenovana novinarja vdrla v zasebnost mojega doma in maltretirala mojega ostarelega in bolnega očeta. Rumeni tisk si v tej državi očitno lahko dovoli vse.

Vse je bilo že odgovorjeno in pojasnjeno pred leti:

* pri aferi Oman je KPK v postopku potrdila, da sem kot veleposlanik Slovenije v Avstraliji deloval v skladu z navodili Kabineta Vlade; ovadba proti meni je bila zavržena;
* nekdanji sodelavec Sašo Miklič je zaradi dokazane nesposobnosti izgubil službo; maščeval se mi je s sramotilnim spisom, polnim laži, delovno sodišče pa je ugotovilo, da pri postopku odpovedi službe ni bil kršen noben zakona;
* policijski zapisnik glede družinskega spora, kot je predstavljen, ne obstaja oziroma je lahko kvečjemu ponaredek; že takrat sem javno zanikal njegovo verodostojnost;
* vse izjave mojega očeta so zmanipulirane, saj zaradi hude naglušnosti že kakšno leto ne more več normalno komunicirati in slišati sogovornika; zato so mu zdravniki odvzeli tudi vozniški izpit;
* vseh drugih laži in natolcevanj ne bom niti omenjal – denimo, da je bil moj službeni avto večkrat poškodovan: v dobrih treh letih ni bil poškodovan niti enkrat. Itn.

Skrbim za svojega ostarelega očeta. Ljubim svojo partnerko Nino, ki je za vse, ki jo poznamo od blizu, čudovita in navdušujoča oseba. Hkrati pa me je strah za to državo ter njene dobre ljudi. Kar se tiče mene, bom uporabil vsa pravna sredstva, da pred oblastniki in mrhovinarji globoke države zaščitim svojo čast in dobro ime. Toda to za vse ne bo dovolj. Skupaj se moramo lotiti te môre vzporednih mehanizmov, ki sprevrača ljudsko voljo in privatizira državo, nam pa vse bolj greni življenja in uničuje prihodnost naših otrok.

dr. Milan Balažic